אווטאר (סדרת טלוויזיה)

העולם של האווטאר

הסדרה מתרחשת בעולם שמחולק לארבע אומות, על בסיס ארבעת היסודות: שבטי המים, ממלכת האדמה, אומת האש ונוודי האוויר. חלק מהאנשים, המכונים "כשפים", הם בעלי יכולת לשלוט טלקינטית ביסוד המתאים לאומה שלהם, על ידי עשיית תנועות של אמנויות לחימה.
האווטאר הוא האדם היחיד עם היכולת לשלוט בכל ארבעת היסודות. בנוסף לכך, הוא היחיד שמסוגל להיכנס לעולם הרוחות, מה שגורם לו לשמש כמגשר בין עולם הרוחות ובין העולם האמיתי. האווטאר היא דמות עם חשיבות בין-לאומית שחובתה היא להביא איזון לעולם והרמוניה בין 4 האומות. כשהאווטאר מת, הוא עובר תהליך של גלגול נשמות ונולד מחדש באומה אחרת לפי סדר החוזר על עצמו: מים, אדמה, אש, אוויר. לאווטאר יש יכולת להיכנס ל"מצב האווטאר", שבו עיניו ופיו זוהרים והוא צובר את היכולות והידע של כל האווטארים שקדמו לו.
בנוסף לבני האדם וכמה רוחות, העולם הממשי כולל גם כמות גדולה של חיות מומצאות - ביניהן ביזונים ולמורים מעופפים, דובי פלטיפוס, צבי אריה ודרקונים. רוב בעלי החיים בסדרה הן שילוב בין 2 חיות קיימות, כמו סוס יען. לחלקן ישנה אומה שאליה הן משתייכות ולעיתים אף יסוד שהן מסוגלות לכשף. לחיות בסדרה שימושים רבים - חיות מחמד, כלי תחבורה, ואפילו מאסטרים (במקרה של דרקונים).

עלילה

מאה שנים לפני אירועי הסדרה, אומת האש חוותה התקדמות טכנלוגית וכלכלית אדירה. שליט האש סוזין רצה לפתוח במלחמת עולם במטרה להרחיב את ההשפעה, הטריטוריה והעושר של האומה שלו. תוכניות אלה לא יכלו לצאת לפועל בגלל התנגדותו של רוקו, האווטאר מאומת האש. אחרי מותו של רוקו, האווטאר החדש נולד באומת האוויר, ילד בשם אָנְג. עכשיו כשהאווטאר הוא רק ילד, סוזין מתחיל לתכנן את המלחמה. אנג לומד על היותו האווטאר בטרם עת בגיל 12 מחשש למלחמה עם אומת האש. מפחד מהאחריות הרבה, אנג בורח מהבית על גבי הביזון המעופף שלו, אַפָּה. בעת סופה קשה, השניים התרסקו אל תוך האוקיינוס ואנג נכנס למצב האווטאר ולמצב של קיפאון בלב הים. סוזין השתמש בכוחו של כוכב שביט העובר פעם במאה שנים כדי לבצע רצח עם בנוודי האוויר, במטרה לחסל את האווטאר החדש.
הסדרה פותחת בהיכרות עם האחים קטרה וסוקה. שניהם יתומים מאם שאותה איבדו בגלל המלחמה. הם גדלים בשבט המים הדרומי, שבו קטרה היא היחידה עם יכולת כשפות. הם מוצאים את אנג ואפה ומוציאים אותם מהקיפאון. אנג לומד על המלחמה והשלושה יוצאים יחד למסע אל הקוטב הצפוני במטרה ללמוד כשפות מים. צוקו, בנו המגורש של שליט האש, מגלה שהאווטאר חזר ופותח במסע ציד במטרה להחזיר את כבודו ולשוב הביתה. לצוקו מתלווה למסע זה דודו אירו, שלוקח גישה קלילה לחיים ומהווה דמות של מנטור לצוקו. צאו, אדמירל נערך באומת האש, גם מנסה לצוד את האווטאר במטרה למצוא חן בעיני שליט האש. במהלך המסע, אנג לומד על רצח העם של נוודי האוויר ועל כך שהוא חייב ללמוד את כל היסודות עד סוף הקיץ, אחרת שליט האש אוזאי ישתמש באותו שביט כדי לזרוע הרס וחורבן. בשבט המים הצפוני, אנג וקטרה לומדים כשפות מים מתקדמת ממאסטר פאקו בעוד סוקה מתאהב בבת הצ'יף של השבט, יואה. הצי של צאו מטיל מצור על שבט המים הצפוני, בעוד צאו עצמו מחפש את צורות התמותה של רוחות האוקיינוס והירח - המקור לכשפות מים. אחרי שמצא אותן, צאו הורג את רוח הירח ובכך מנטרל את יכולת כשפות המים, אבל אנג מאחד כוחות עם רוח האוקיינוס ומגרש את הצי, בעוד יואה מקריבה את חייה בשביל להחיות את רוח הירח. כשאוזאי שומע על ההתנגדות של אירו לפעולותיו של צאו, הוא שולח את בתו, אזולה, במטרה לעצור את צוקו ואירו.
אחרי שעזבו את הקוטב הצפוני, קטרה ממשיכה ללמד את אנג כשפות מים בעוד שהם מחפשים מורה לכשפות אדמה. הם מוצאים את טופ בייפונג, ילדה עיוורת בת 12 עם ניסיון רב בכשפות אדמה שרוצה עצמאות מהוריה העשירים והמגבילים. במנוס מאזולה וחברותיה, אירו וצוקו פותחים בחיים חדשים בתור פליטים בבירת ממלכת האדמה, בה־סינג־סה. החבורה מגיעה לספריה תת-קרקעית במדבר שבה הם מגלים את תאריך יום ליקוי החמה הבא, שבו כשפי אש מאבדים את יכולותיהם. הם מגיעים לבה־סינג־סה במטרה לספר למלך על המידע הצבאי החשוב, אבל הם מגלים שהוא למעשה שליט בובה שנשלט על ידי לונג פנג, השליט של משטרה חשאית בשם הדאי-לי. אחרי שהם מיידעים את המלך על קיומה של המלחמה ועל פשעיו של לונג פנג, הוא מכניס אותו לכלא ומאשר שימוש בחיילי ממלכת האדמה בשביל פלישה מתוכננת ביום ליקוי החמה. הדאי-לי מצטרפים לאזולה בארגון הפיכה וצוקו, שבזמן הזה התמודד עם משבר זהות, מצטרף לאזולה. אחרי קרב ארוך, נדמה כי אזולה הורגת את אנג ומכריחה את הפרוטגוניסטים לסגת, מה שמשאיר את ממלכת האדמה תחת שליטת אומת האש. קטרה משתמשת במים בעלי יכולות ריפוי מיוחדות כדי לרפא את אנג.
אנג מתעורר מקומה ומגלה שחבריו ובעלי בריתו גנבו ספינה של אומת האש והם מתכננים פלישה במתכונת מצומצמת יותר. צוקו מקבל את הקְרֶדִיט להריגת האווטאר וחוזר לאומת האש כנסיך שגאל את עצמו. בעודו ממשיך להתמודד עם משבר הזהות, הוא מבקר את אירו, שנכלא על בגידה, כדי לקבל ממנו עצות. צוקו גם מגלה על התוכניות של אוזאי להרוס את ממלכת האדמה במהלך היום של השביט. הפלישה מצליחה בהתחלה אבל אנג לא מצליח למצוא את שליט האש והם נאלצים לסגת. באותו הזמן צוקו מחליט לעמוד בפני אביו ולומר לו שהוא נוטש את אומת האש במטרה ללמד את אנג כשפות אש. בנוסף, אירו מצליח לברוח מהכלא. בעוד השביט מתקרב, אנג, בתור פציפיסט, מתמודד עם האפשרות שהוא יצטרך להרוג את שליט האש בשביל לסיים את המלחמה. בזמן שהוא מבודד את עצמו ומבקש עצה מהרוחות, שאר החברים פוגשים את אירו ומגלים שהוא מנהיג אגודה סודית בשם הלוטוס הלבן. ביום השביט, אוזאי נמצא בראש שובל של ספינות אוויר, שבכל אחת מהן כשף אש ששורף שטח נרחב באמצעות כשפות האש המחוזקת שלו. סוקה, טופ וסוקי (חברה של סוקה) תוקפים את ספינת האוויר של אומת האש, צוקו וקטרה נלחמים עם אזולה במטרה למנוע ממנה להיות מוכתרת לשליטת האש הבאה ואנג נלחם ישירות עם אוזאי. אנג כמעט מפסיד, אבל הוא מצליח להיכנס למצב האווטאר. הוא משתמש בכוחות חדשים שמאפשרים לו להוציא מאוזאי את הכשפות. צוקו מוכתר כשליט האש החדש ומסיים את המלחמה.

יצירה

הסדרה נוצרה והופקה על ידי מייקל דנטה דימרטינו ובריאן קונייצקו באולפני ניקלודיאון בברבנק, קליפורניה. קונייצקו ציין בעבר כי הרעיון לתוכנית נהגה באביב 2001 כאשר הוא לקח איור של אדם מבוגר ומקריח וצייר אותו מחדש כילד ומשם הרעיון החל להתפתח. בריאן צייר את הדמות רוכבת על ביזון מעופף והראה את הציור למייקל אשר באותו הזמן צפה בדוקומנטרי על אנשים שנתקעו בקוטב הדרומי. מייקל תיאר את ההתפתחות המוקדמת של הקונספט בתור: "יש בחור אוויר ביחד עם אנשי המים האלו שתקועים באדמה מושלגת... ואולי כמה אנשי אש לוחצים עליהם". שבועיים לאחר שהגו את הקונספט לסדרה, הצליחו צמד היוצרים למכור את הקונספט לסגן המנהל והמפיק הראשי אריק קולמן.
הסדרה נחשפה בפני הציבור לראשונה בכנס קומיק־קון 2004 והגיעה למסכים ב-21 בפברואר 2005.
קונייצקו אמר בראיון: "מייקל ואני היינו מעוניינים בעוד סיפורי אגדות והרפתקאות אפיים, כמו הארי פוטר או שר הטבעות, אבל ידענו שאנחנו רוצים לקחת גישה שונה לז'אנר הזה. האהבה שלנו לאנימה יפני, סרטי קונג פו, יוגה ופילוסופיה מזרחית הביאה אותנו להשראה המקורית לאווטאר".

השפעות

הסדרה מתרחשת בעולם המושפע מהפילוסופיה ומדרך החיים האסייתית, דבר הבא לידי ביטוי בסגנונות הלחימה, במוטיבים העל־טבעיים, בלבוש ובארכיטקטורה. הסדרה מכילה אלמנטים שונים מתרבות מזרח אסיה, מתרבות דרום אסיה ומתרבות המערב, ומשלבת סגנון חזותי של סדרות אנימציה אמריקניות טיפוסיות עם סגנון חזותי של סדרות אנימה יפניות טיפוסיות.
הקליגרף סיו-לונג לי עזר להפקת הסדרה עם הקליגרפיה הסינית שמופיעה בה. עיצוב הדמויות בסדרה מושפע מאמנות והיסטוריה סינית, הינדואיזם, דאואיזם ובודהיזם ויוגה. מלחיני הפסקול של הסדרה התנסו עם מגוון רחב של כלי נגינה, ביניהם הגוז'נג, הפיפה והדודוק, כדי להתאים לאווירה האסייתית. חלק מהמקומות בסדרה הושפעו ממקומות אמיתיים, כמו העיר האסורה שהיוותה השראה לבה־סינג־סה ומגדל העגור הצהוב  שהיווה השראה למשכנו של שליט האש. הלבוש של אנשי שבט המים הדרומי הושפע מלבוש של שבטים אינואיטים והתכנון המקורי למדי אומת האש היה אמור להיות מבוסס על לבוש יפני, אבל שינו זאת במטרה לא ליצור קשר בין התרבות היפנית לבין רוע.
באחד הפרקים, אנג פוגש גורו במטרה ללמוד להיכנס למצב האווטאר. הגורו מלמד אותו על שבע הצ'אקרות ועובר עם אנג על כל אחת מהן ועל איך לפתוח אותן. חייהם של נוודי האוויר מושפעים בצורות רבות מהפילוסופיה הבודהיסטית, בין היתר באמונתם שכל החיים קדושים. אנג עושה מדיטציה לעיתים קרובות, לעיתים גם כדי להיכנס לעולם הרוחות.

ביקורת

הסדרה זכתה להצלחה מסחרית וביקורתית. נכון לאוקטובר 2019, הסדרה מדורגת במקום ה-13 ברשימת "הסדרות הטובות של כל הזמנים" של IMDb ועם ציון של 100% באתר Rotten Tomatoes.

תגובות המבקרים

מבקרים מאתרי ביקורות רבים שיבחו את הסדרה, ביניהם מקס ניקולסון מ-IGN שאמר על הסדרה שהיא "חובה לצפייה" ו"אחת מסדרות הטלוויזיה המצוירות הטובות של כל הזמנים". ניק הרטל מאתר DVD Talk אמר על הסדרה שהיא "ידידותית לילדים", שהמורשת שלה "אמורה לארוך לשנים יבואו". אריק אמַיה מ-Bleeding Cool תיאר את הסדרה כ"מרשימה בתחכום שלה" ו"פנטסטית". הנרי גלשין מ-SLUG Magazine תיאר את הסדרה כ"הרפתקנית ומרגשת", "קלאסיקה" ונוגעת ללב לפעמים.
הכתיבה והנושאים של הסדרה גם קיבלו שבחים רבים. מייקל ס. ממאנו מ-Den of Geek אמר על העלילה שהיא "כתובה בחכמה" ושיבח את האנימציה. ניקול לקארק, בכתבה לחדשות Vice, כתבה שהעומק הנרטיב הוא הנכס הגדול ביותר של הסדרה, בנוסף לכך ששיבחה את ה"אותנטיות הרגשית" ואת איך ש"הסדרה חשפה צופים צעירים מאוד לנושאים אפלים יותר, כמו רצח עם וסמכותנות, בעודה נותנת להם מסגרת להבנה של הנושאים הללו".

גרסת הלייב-אקשן של נטפליקס

נטפליקס הכריזו בספטמבר 2018 שהפקת גרסת לייב-אקשן של הסדרה תתחיל ב־2019. יוצרי הסדרה המקורית, דימרטינו וקונייצקו, יהיו המפיקים של הסדרה החדשה. הם אמרו שבכוונתם ליצור את הסדרה עם "צוות שחקנים מגוון תרבותית, ללא וויט-וושינג". ג'רמי זוקרמן, שהלחין את המוזיקה לסדרה המקורית, יחזור לעבוד על הסדרה החדשה. הסדרה אמורה לצאת ב-2020.